b'\n_START_ARTICLE_\nAristides Pereira\n_START_PARAGRAPH_\nAristides Maria Pereira (17. marraskuuta 1923 Boa Vista \xe2\x80\x93 22. syyskuuta 2011 Coimbra, Portugali) oli Kap Verden ensimm\xc3\xa4inen presidentti vuosina 1975\xe2\x80\x931991._NEWLINE_Pereira k\xc3\xa4vi lyseon Kap Verdell\xc3\xa4 ja valmistui sen j\xc3\xa4lkeen radios\xc3\xa4hk\xc3\xb6tt\xc3\xa4j\xc3\xa4ksi. H\xc3\xa4n ty\xc3\xb6skenteli lenn\xc3\xa4tinkonttorin p\xc3\xa4\xc3\xa4llikk\xc3\xb6n\xc3\xa4 Bissaussa ja osallistui vuonna 1956 Guinean ja Kap Verden afrikkalaisen itsen\xc3\xa4isyyspuolueen PAIGC:n perustamiseen. Vuonna 1960 Pereira siirtyi Guinean Conakryyn, jossa h\xc3\xa4n toimi PAIGC:n varapuheenjohtajana ja yhten\xc3\xa4 Guinea-Bissaun itsen\xc3\xa4isyystaistelun johtajista. Am\xc3\xadlcar Cabralin murhan j\xc3\xa4lkeen vuonna 1973 Pereira valittiin PAIGC:n p\xc3\xa4\xc3\xa4sihteeriksi. Vuonna 1975 h\xc3\xa4nest\xc3\xa4 tuli my\xc3\xb6s Kap Verden ensimm\xc3\xa4inen presidentti. Vuodesta 1981 l\xc3\xa4htien Pereira toimi PAIGC:sta eronneen Kap Verden afrikkalaisen itsen\xc3\xa4isyyspuolueen PAICV:n p\xc3\xa4\xc3\xa4sihteerin\xc3\xa4._NEWLINE_Pereiran ansiona pidet\xc3\xa4\xc3\xa4n Kap Verden veret\xc3\xb6nt\xc3\xa4 siirtymist\xc3\xa4 PAICV:n yksinvallasta demokraattiseen monipuoluej\xc3\xa4rjestelm\xc3\xa4\xc3\xa4n. Vuonna 1991 h\xc3\xa4nen tilalleen presidentiksi valittiin Ant\xc3\xb3nio Monteiro. Vaalitappion j\xc3\xa4lkeen Pereira omaksui vanhemman valtiomiehen roolin ja kirjoitti muistelmiaan Kap Verden poliittisesta historiasta.'